
Hat-e az irányított felejtés a nem-tudatos tanulási folyamatokra?

Az elfojtás fogalma, melyet Freud több mint egy évszázada javasolt, azt a folyamatot takarja, amely során a nem kívánt emlékeket kizárjuk tudatunkból. E jelenségnek a neurobiológiai modelljét az emlékezeti gátlás kutatási területe adta az irányított felejtés paradigma segítségével. Ez a modell és paradigma jól alkalmazható explicit tanulási helyzetekben. A kérdés, hogy akkor, amikor nem is vagyunk tudatában annak, hogy tanulunk – implicit tanulás – van-e irányított felejtési hatás. Jelen kutatásban tehát a felejtési instrukció hatását vizsgáltuk mind az implicit szekvenciatanulásra, melyet egy szemmozgáskövetőre adaptált feladattal mértünk, mind az explicit szólistatanulásra. Az eredményeink azt mutatják, hogy az implicit szekvenciatanulási helyzetben a felejtési instrukció hatása nem volt megfigyelhető. Elmondható tehát, hogy az impliciten tanultak a szándékos felejtésnek ellenállnak.
A kutatás során részt vettem a kutatási kérdés megfogalmazásában, a kísérleti elrendezés megtervezésében, az adatfelvétel lebonyolításában, valamint az adatelemzés elvégzésében és az eredmények értelmezésében.



